**APSTIPRINĀTS**

ar .26.10.2022. Senāta sēdes

lēmumu Nr. 22-47

Ar grozījumiem, kas izdarīti 29.01.2025.

Senāta lēmums Nr. 25-11;

Izdots saskaņā ar Ventspils Augstskolas Satversmes 31. pantu.

**Ventspils Augstskolas Zinātnes padomes**

**N O L I K U M S**

1. **Vispārīgie noteikumi**
	1. Ventspils Augstskolas (turpmāk – VeA) Zinātnes padomes nolikums nosaka Zinātnes padomes kompetenci, funkcijas un uzdevumus, sastāvu un darbības kārtību.
	2. Zinātnes padome ir VeA koleģiāla institūcija, kas darbojas patstāvīgi, un tās kompetencē ir zinātniskās darbības stratēģiskā koncepta, organizācijas, finansēšanas (VeA padomes apstiprinātā budžeta ietvaros), kvalitātes novērtēšanas un attīstības jautājumi.
2. **Zinātnes padomes sastāvs**
	1. Zinātnes padomes sastāvu ar rīkojumu apstiprina VeA rektors uz 3 gadiem. Zinātnes padomes sastāvā ar balsstiesībām ir zinātņu un attīstības prorektors, Studiju prorektors, pa vienam pārstāvim no VeA zinātniskajiem institūtiem un fakultātēm, kurus izvirza zinātniskās padomes vai fakultāšu domes, Zinātņu un attīstības nodaļas vadītājs, Doktorantūras skolas vadītājs un viens Studentu padomes pilnvarots doktora studiju programmas pārstāvis.
	2. Ja pilnvarotais pārstāvis pārtrauc darba attiecības ar VeA vai darbību Zinātnes padomē pirms termiņa pēc paša vēlēšanās, attiecīgā zinātniskā institūta zinātniskā padome vai fakultātes dome viena kalendārā mēneša laikā pilnvaro citu pārstāvi. Ja studējošo pilnvarotais pārstāvis pārtrauc studijas (t. sk. saistībā ar akadēmisko atvaļinājumu vai *Erasmus+* mobilitāti), Studentu padome viena kalendārā mēneša laikā pilnvaro citu pārstāvi. Rektors apstiprina jauno pilnvaroto pārstāvi līdz Zinātnes padomes termiņa beigām.
	3. Zinātnes padomes darbu vada padomes priekšsēdētājs. Padomes priekšsēdētāju ievēlē no Zinātnes padomes pārstāvju vidus, Zinātnes padomes pārstāvjiem atklāti balsojot. Padomes priekšsēdētājam ir vietnieks, kuru ievēl no Zinātnes padomes locekļu vidus.
	4. Zinātnes padomes tehnisko atbalstu nodrošina VeA Zinātņu un attīstības nodaļas pārstāvis, kurš nav Zinātnes padomes balsstiesīgs loceklis.
	5. Zinātnes padomes balsstiesīgo locekļu pilnvaru termiņš ir 3 (trīs) gadi, bet ne ilgāk kā līdz Zinātnes padomes termiņa beigām.
	6. Jautājumos par zinātniskās darbības organizāciju un zinātniskās darbības attīstību VeA Zinātnes padome var lūgt atzinumus un priekšlikumus arī VeA starptautiskajai konsultatīvajai padomei, kuras sastāvu apstiprina VeA Senāts.
	7. Nepieciešamības gadījumā jautājumu sagatavošanai un izskatīšanai Zinātnes padome var veidot darba grupas un ekspertu komisijas, pieaicinot VeA personāla pārstāvjus, kā arī citus speciālistus ārpus VeA.
3. **Zinātnes padomes funkcijas un uzdevumi**
	1. Zinātnes padomes funkcijas ir pārraudzīt VeA zinātniskās darbības stratēģijas izstrādi un īstenošanu un koordinēt zinātnisko darbību VeA.
	2. Zinātnes padome veic šādus uzdevumus:
		1. analizē VeA zinātnisko institūtu un fakultāšu zinātniskās darbības rezultātus VeA stratēģijas īstenošanā un sniedz priekšlikumus zinātniskās darbības pilnveidei;
		2. izvērtē ziņojumus par zinātniskās darbības rezultātiem VeA (t. sk. zinātnes starptautiskā izvērtējuma rezultātus) un sniedz priekšlikumus zinātniskās izcilības veicināšanai un stiprināšanai (t. sk. starptautisko ekspertu rekomendāciju ieviešanai);
		3. sniedz priekšlikumus par zinātnes bāzes finansējuma piešķiršanas un sadales principiem. Zinātnes bāzes finansējuma piešķiršanas un sadales principus apstiprina VeA Senāts;
		4. Ja tas ir vajadzīgs, analizē un sniedz priekšlikumus doktorantūras skolas darbības pilnveidei;
		5. Ja tas ir vajadzīgs izskata pretendentu zinātniskās un zinātniskā darba organizatoriskās kompetences atbilstību profesora vai asociētā profesora amatam un pieņem lēmumu par rekomendēšanu (vai nerekomendēšanu) ievēlēšanai;
		6. izvērtē amatā esoša profesora vai asociētā profesora darba sniegumu.  Nepieciešamības gadījumā rosina nozares profesoru padomi pirms termiņa novērtēt  amatā esoša profesora vai asociētā profesora zinātniskās un pedagoģiskās  kvalifikācijas atbilstību ieņemamajam amatam;
		7. apstiprina struktūrvienību zinātnisko monogrāfiju, zinātnisko rakstu krājumu, mācību līdzekļu un citu izdevumu izdošanu;
		8. apstiprina akadēmiskā atvaļinājuma piešķiršanu akadēmiskajam personālam zinātnisku pētījumu veikšanai vai kvalifikācijas pilnveidošanai ārpus VeA;
		9. sniedz priekšlikumus par iekšējo normatīvo aktu projektiem, kas skar zinātnisko darbību VeA;
		10. sniedz priekšlikumus zinātnes komunikācijas veicināšanai VeA;
		11. koordinē citus ar zinātnisko darbību saistītus jautājumus, kā arī veic citos VeA  iekšējos normatīvajos aktos noteiktās funkcijas;
		12. veic citus VeA rektora vai Senāta uzticētus uzdevumus, kas saistīti ar zinātniskās darbības stratēģisko konceptu, saturu, organizāciju, finansēšanu (VeA padomes apstiprinātā budžeta ietvaros), kvalitātes novērtēšanu un attīstību VeA.
4. **Zinātnes padomes darbība**
	1. Zinātnes padomes pirmo sēdi pēc tās sastāva apstiprināšanas sasauc rektors. Pirmajā sēdē padome ievēlē priekšsēdētāju un priekšsēdētāja vietnieku.
	2. Zinātnes padomes sēdes tiek sasauktas ne retāk kā 1 (vienu) reizi trīs kalendāro mēnešu laikā vai, ja nepieciešams, biežāk, un tās ir atklātas. Slēgta balsošana notiek tad, ja to pieprasa vairāk nekā puse klātesošo Zinātnes padomes locekļu vai ja slēgtu balsošanu paredz VeA normatīvie dokumenti.
	3. Zinātnes padomes sēdes sasauc, organizē un vada Zinātnes padomes priekšsēdētājs, bet priekšsēdētāja prombūtnes laikā - Zinātnes padomes priekšsēdētāja vietnieks.
	4. Jautājumus izskatīšanai Zinātnes padomē var iesniegt rektors, prorektori, izpilddirektors, Senāta un Zinātnes padomes locekļi, Studentu padome un struktūrvienību vadītāji. Priekšlikumi un materiāli par izskatāmo jautājumu jāiesniedz Zinātnes padomes sekretāram ne vēlāk kā 5 (piecas) darba dienas pirms sēdes. Paziņojums par Zinātnes padomes sēdi, tās darba kārtības projekts un sēdes materiāli jānosūta Zinātnes padomes locekļiem ne vēlāk kā 3 (trīs) darba dienas pirms sēdes.
	5. Zinātnes padome ir lemttiesīga, ja sēdē piedalās vairāk nekā puse no padomes locekļiem. Zinātnes padome lēmumus pieņem ar vienkāršu balsu vairākumu, atklāti balsojot. Ja balsis sadalās līdzīgi, izšķirošā ir sēdes vadītāja balss.
	6. Par Zinātnes padomes lēmuma pieņemšanai derīgu balsi ir uzskatāms Zinātnes padomes locekļa elektroniski iesūtīts balsojums (atbilde), ja Zinātnes padomes sēde notiek elektroniski, ar e-pasta starpniecību un ja sēdē lēmumu paredzēts pieņemt, atklāti balsojot.
	7. Zinātnes padomes sēdes var notikt arī attālināti tiešsaistes videokonferenču režīmā. Sēdes var notikt elektroniski, ar e-pasta starpniecību, ja par to Zinātnes padomes locekļiem vismaz 2 (divas) dienas pirms sēdes ir paziņojis Zinātnes padomes priekšsēdētājs.
	8. Zinātnes padomes sēdes tiek protokolētas. Protokolus paraksta sēdes vadītājs un sekretārs.
	9. Zinātnes padomes sēžu dokumentus uzglabā atbilstoši VeA dokumentu klasifikācijas shēmai (Lietu nomenklatūra).
	10. Par Zinātnes padomes lēmumiem tiek informēts VeA personāls. Zinātnes padomes sekretārs ir atbildīgs par informācijas sniegšanu par padomes sēdēs pieņemtajiem lēmumiem.